ኢትዮጵያ ከጋና ጋር ያላትን የንግድና ኢንቨስትመንንት ግንኙነት ይበልጥ ለማጠናከር ትሰራለች – ጠቅላይ ሚኒስትር ኃይለማሪያም
ኢትዮጵያ ከጋና ጋር ያላትን የቆየ ወዳጅነት በንግድና ኢንቨስትመንት ግንኙነትም ይበልጥ ለማጠናከር እንደምትሰራ ጠቅላይ ሚኒስትር ኃይለማሪያም ደሳለኝ ገለጹ።ጠቅላይ ሚኒስትሩ በጋና የሚያደርጉትን የሁለት ቀናት የስራ ጉብኝት ሲጀምሩ ትናንት ማምሻውን በአክራ ቤተመንግስት በፕሬዚዳንት ዶክተር ጆን ድራማኒ ማህማ ደማቅ አቀባበል ተደርጎላቸዋል ።ጠቅላይ ሚኒስትር ኃይለማሪያም ደሳለኝ በዚሁ ጊዜ እንደተናገሩት ኢትዮጵያ ከጋና ጋር ያላትን የቆየ የሁለትዮሽ ግንኙነት በንግድና ኢንቨስትመንትም ይበልጥ ለማጠናከር ትሻለች።አገራቱን በንግድና ኢንቨስትመንት ማስተሳሰር ከዚህ በፊት የነበራቸውን የሁለትዮሽ ግንኙነት የበለጠ ለማጎልበት ያስችላል።ሁለቱ አገራት ቅኝ ግዛትን በመዋጋት እንዲሁም በአፍሪካ አንድነት ድርጅት ምስረታ የነበራቸውን ጠንካራ አስተዋጽኦ አስታውሰው አሁንም አህጉሪቱ የተጋረጡባትን ሽብርተኝነት፣ ድርቅ፣ ኢቦላ፣ ኤችአይቪና መሰል ችግሮች በመዋጋት ጠንክረው ይሰራሉ ብለዋል።የ2063 የአህጉሪቱን አጀንዳ ለማሳካትና በተባበሩት መንግስታት የተቀመጠውን ዘላቂ የልማት ግብም ለማሳካት ይሰራሉ፡፡ኢትዮጵያና ጋና በአህጉሪቱ ጠንካራ ኢኮኖሚያዊ ትስስር እንዲፈጠር እንዲሁም በሰላምና ደህንነት ጉዳይ ላይ የሚኖራቸው ትብብር ወደ አዲስ ምዕራፍ እንደሚያሸጋግሩም ተናግረዋል።በአገሪቱ ያደረጉት የመጀመሪያው ይፋዊ የስራ ጉብኝታቸውም ይህንኑ ታሳቢ ያደረገ መሆኑን ገልፀዋል።የጋናው ፕሬዝዳንት ጆን ድራማኒ ማህማ በበኩላቸው ኢትዮጵያ ከአፍሪካ አንድነት ድርጅት ምስረታ እስከ አፍሪካ ህብረት ያላትን ጠንካራ ተሳትፎ አድንቀዋል።በአህጉሪቱ ቅኝ ቅዛትን በመዋጋት አድዋ ላይ ያስመዘገበችውን ድል በማስታወስ የአፍሪካ የነፃነት ምሳሌ መሆኗንም ገልጸዋል።በአሁኑ ወቅት በአህጉሪቱ ሰላምና ደህንነት እንዲረጋገጥ በመሥራት ግንባር ቀደም መሆኗንም ተናግረዋል።ኢትዮጵያ ውስጣዊ ሰላሟን አስጠብቃ ባለፉት አስር ዓመታት ባለ ሁለት ዲጂት አሃዝ እድገት ማስመዝገብ መቻሏም በትክክለኛ የልማት አቅጣጫ ላይ መገኘቷን ያሳያል ብለዋል።ጋና ከኢትዮጵያ ጋር ያላትን የቆየ ወዳጅነት በማስቀጠል በንግድና ኢንቨስትመንት እንዲሁም በሰላምና ደህንነት በጋራ ትሠራለች ብለዋል።ጋና የካካዋ ምርትን ወደ ውጭ በመላክ በግንባር ቀደምትነት ከሚጠቀሱ አገራት መካከል አንዷ ስትሆን ግብርና በአገሪቱ ምጣኔ ሃብታዊ እድገት ላይ ከ30 በመቶ በላይ እንዲሁም በስራ እድል ፈጠራ 40 በመቶ ድርሻ እንዳለው መረጃዎች ይጠቁማሉ።ጠቅላይ ሚኒስትር ኃይለማሪያም ደሳለኝ በምዕራብ አፍሪካዊቷ ጋና የሚያደርጉት የስራ ጉብኝት ዛሬም እንደሚቀጥል ይጠበቃል።በወጣው መርሃ ግብር መሰረት የካካዋ ምርት ማቀነባበሪያ ፋብሪካና አኮሶምቦ የውሃ ኃይል ማመንጫ ግድብ ከሚጎበኟቸው መካከል ይጠቀሳሉ።( ኢዜአ)